## El Consell impulsarà amb un milió d’euros la transferència de coneixement i tecnologia entre les universitats i les empreses

*** S’autoritza la firma d’una sèrie de convenis amb les fundacions de les cinc universitats públiques de la Comunitat Valenciana per a donar suport a la mamprenedoria innovadora
* Mitjançant estos acords es promourà la conversió del coneixement en innovacions aprofitables per les empreses i es realitzaran accions per a facilitar esta transferència**

El Consell ha autoritzat la firma de convenis de col·laboració entre la Generalitat, a través de la Conselleria d’Innovació, Indústria, Comerç i Turisme, i les fundacions de les cinc universitats públiques de la Comunitat Valenciana, per valor d’un milió d’euros, per a donar suport a la mamprenedoria innovadora durant l’exercici 2024 i impulsar la transferència de coneixement i tecnologia Universitat-Empresa.

Els convenis, dotats cada un amb 200.000 euros, se subscriuran amb la Fundació Parc Científic d’Alacant, la Fundació Ciutat Politècnica de la Innovació, la Fundació Parc Científic de la Universitat de València, la Fundació Universitas Miguel Hernández i la Fundació General de la Universitat Jaume I.

Gràcies a estos acords, es promourà la conversió del coneixement en innovacions aprofitables per les empreses i es realitzaran les accions necessàries perquè es facilite esta transferència. A més, es donarà suport a la mamprenedoria innovadora i la I+D independent.

El conveni amb la Fundació Parc Científic d’Alacant, pertanyent a la Universitat d’Alacant, preveu, entre altres actuacions, el projecte Innotransfer que inclou el manteniment de la ferramenta web; l’ampliació a noves entitats, i, com a mínim, sis esdeveniments temàtics al llarg de l’any centrats en la intel·ligència artificial, la salut i la tecnologia, la indústria *plant based*, la innovació en el turisme, l’ecoinnovació en el sector químic i la indústria creativa.

El segon projecte que desenrotllarà la Fundació Parc Científic d’Alacant potenciarà la llançadora de talent de la Universitat d’Alacant en empreses, que ja funciona des del 2021.

**Altres convenis**

Per la seua banda, el conveni amb la Fundació Ciutat Politècnica de la Innovació, de la Universitat Politècnica de València, estipula, entre altres aspectes, el desenrotllament d’accions col·lectives destinades als equips directius de les entitats participants; la realització de reunions en centres de la Xarxa d’Instituts Tecnològics de la Comunitat Valenciana (Redit), que inclouen visites a estos destinades a mànagers, i l’oferta de píndoles formatives.

L’acord amb la Fundació Parc Científic de la Universitat de València suposa diverses iniciatives entre les quals figura l’impuls a Innomap, que desenrotlla el mapatge i la caracterització del teixit empresarial innovador en l’entorn dels parcs científics i les seues àrees d’influència. Altres accions són l’organització d’una jornada tècnica presencial en el Marie Curie del Parc Científic o la posada en marxa d’un espai propi al Valencia Digital Summit.

El conveni amb la Fundació Universitas Miguel Hernández possibilitarà la creació de la xarxa digital del parc científic de la Universitat Miguel Hernández (Redipa), l’objectiu de la qual és digitalitzar la relació entre els diversos integrants que participen en l’ecosistema empresarial i innovador de la institució. A més, inclou, entre altres activitats, el VI Fòrum Premis rePCV 2024, que permet difondre els resultats d’innovació aplicats al mercat en diverses àrees d’activitat.

Finalment, l’acord amb la Fundació General de la Jaume I permetrà dur a terme, entre altres iniciatives, el desenrotllament d’activitats de promoció de la creació i consolidació de spin-off i empreses innovadores. També es prestaran servicis de suport en aspectes com el desenrotllament del model de negoci, la constitució de l’equip, la gestió empresarial, l’accés a finançament i la capacitació en tecnologies habilitadores per a la nova economia.

Fecha: 29/10/2024